Джэду Iэниуар сабийхэр хуегъасэ гъуэгум шынагъуэншэу щызекIуэным
Рио-де-Жанейрэ щекIуэкIа Олимп Джэгухэм дыжьын медаль къыщызыхьа Джэду Iэниуар къалэ гъуэгухэм шынагъуэншэу щызекIуэным теухуа хабзэр сабийхэм къагуригъэIуащ икIи уэздыгъэм пэлыдыж кимонохэр тыгъэ яхуищIащ.
«Гъуэгур зэпыупщIыным пыщIа и гугъуехьхэр» урысейпсо социальнэ кампаниер щрагъэкIуэкIым, бэнэкIэ хуитымкIэ зэпэщIэтыныгъэ гуащIэм дыжьын медалыр къыщызыхьа спортсмен цIэрыIуэр Къэрал автоинспекцэм и лэжьакIуэхэмрэ къалэ школхэм я еджакIуэхэмрэ я гъусэу Налшык къалэ и уэрамхэм къыдыхьащ.
Джэду Iэниуар школакIуэхэм яхуиIуэтащ ныбжьыщIэхэм гъуэгум насыпыншагъэ къащыщымыщIын папщIэ зэрыщытыпхъэр, я гъащIэм, я узыншагъэм хуэсакъын зэрыхуейр. Спортсмен цIэрыIуэм гулъытэ хэха хуищIащ жэщым лъэсу къэзыкIухь-хэм я шынагъуэншагъэр къызэгъэпэща хъуным икIи Iуэху щхьэпэм хэтхэм уэздыгъэм пэлыдыж кимонохэр тыгъэ яхуищIащ.
ЯдригъэкIуэкIа дерсыр щIигъэбыдэжын папщIэ Джэдум сабийхэм яригъэлъэгъуащ автомобилыр зезыгъакIуэм гу зэрызылъебгъэтэну щIыкIэр, «КъэзыкIухь автобус» лъэс зекIуэм хэтащ икIи гъуэгум къы-щыхъу къызэрымыкIуэ щытыкIэхэм яхутепсэлъыхьащ.
ЗекIуэм и кIэухыу гъуэгу инспекторхэм щIагъэбыдэжащ сабийхэм дерсым щызэхахахэр, кампанием и къыхуеджэныгъэ нэхъыщхьэхэр яIыгъыу сурэт зытрагъэхащ.
ЖЫЛАСЭ Замир.
